MTI2004.11.24. 17:59
"Számomra csodálatos volt ez az este. Egész nap ideges voltam, s azzal nyugtatgattam magam, hogy a többi 999 mérkőzés is legalább ilyen fontos volt" - mondta a skót sikertréner. Ferguson hozzátette: magas színvonalú találkozót vívott a két gárda, így még értékesebb a MU sikere. "Büszke vagyok a srácokra, mert a Lyon is kiválóan futballozott. Csapatom higgadtan és jól játszott, számos helyzetet kidolgozott" - értékelt a szakember.
A kezdés előtt egyébként David Gill, a MU-főigazgatója egy hatalmas palack értékes vörösborral köszöntötte Sir Alex Fergusont. A népszerű trénert a drukkerek is óriási ünneplésben részesítették, a kilencven perc során többször is elhangzott a következő buzdítás: "Állj fel, ha imádod Fergie-t!". "Csodálatos volt a közönség" - jegyezte meg meghatottan a manchesteri mester.
A skót edző 1986. november 6-án kötött szerződést a klubbal, s két nappal később már be is mutatkozott. A nyitány 2-0-s vereséget hozott az Oxford Uniteddel szemben, s eleinte ezután sem remekeltek a Vörös Ördögök, hiszen 1990-ig semmilyen trófeát nem hódítottak el. Sőt volt olyan időszak, amikor Ferguson helye is bizonytalanná vált, de több mint 11 évvel ezelőtt az FA-kupa elhódítása a fantasztikus sikersorozat első diadalát jelentette.
Kedd este az is eldőlt, hogy a Sparta Praha vendégeként 1-0-s győzelmet arató Fenerbahce szerezte meg a harmadik helyet a D csoportban, így az UEFA-kupában folytatja majd szereplését.
Sir Alex Ferguson győzelmei a MU-val:
Bajnokok Ligája: 1 (1999)
Kupagyőztesek Európa Kupája: 1 (1991)
Európai Szuperkupa: 1 (1991)
Klub Világkupa: 1 (1999)
Bajnoki cím: 8 (1993, 1994, 1996, 1997, 1999, 2000, 2001, 2003)
FA-kupa: 5 (1990, 1994, 1996, 1999, 2004)
Ligakupa: 1 (1992)
Charity Shield: 5 (1993, 1994, 1996, 1997, 2003)
Sir Alex Ferguson mérkőzései a MU-val:
Győzelem: 564
Döntetlen: 188
Vereség: 248
Bajnoki mérkőzés: 707
Charity Shield: 11
Ligakupa: 65
FA-kupa: 78
Bajnokok Ligája: 116
KEK: 13
UEFA-kupa: 4
Európai Szuperkupa: 2
Klubvilágbajnokság: 3
Klub Világkupa: 1.